Document ID: /roh_data/filtered/fineweb-2-filterrobots_roh.jsonl.gz/50417

Nico Tschanz, il manader dal center per interpresas pitschnas u mesaunas (KMU) da la Scola auta spezialisada dal Grischun a Cuira, sa legra da questa cifra da record.
Jau crai schon ch'il Grischun è in chantun da fundaturs da fatschenta.
Tenor l'econom porschia il chantun surtut blera savida. Il center ch'el maina, sco per exempel er l'Institut per firmas giuvnas (IFJ), porschian cussegliaziun per mintgin e mintgina che vulan fundar in'atgna fatschenta. Els possian per exempel er furnir contacts ad investurs.
Sfidas: demografia e sustegn finanzial
Surtut en las regiuns pli perifericas n'è l'infrastructura betg adina la meglra. Quai vala tant per vias sco er per exempel per colliaziuns d'internet. Vinavant vivan là er pli pauca glieud. Logicamain na saja perquai betg mintga affar adattà per il chantun. En Grischun hajan surtut affars che pon lavurar autonom bunas schanzas.
KMU – interpresa pitschna u mesauna
Ina interpresa vala fin tar 250 collavuraturs sco interpresa pitschna u mesauna, pia sco KMU. Da las sur 15'000 fatschentas en Grischun èn bunamain tuttas KMU. Mo enturn 25 affars han dapli che 250 collavuraturs.
Tenor l'Uffizi chantunal d'economia èn bunamain la mesadad da tut las fatschentas firmas singulas.
En il Grischun datti vinavant intginas pussaivladads da survegnir sustegn finanzial. L'Uffizi chantunal d'economia porscha per exempel sut tschertas cundiziuns sustegn finanzial u er ina reducziun da la taglia. Ina sort fond che mintga firma nova survegn. In «sustegn da partenza», sco i dettia per exempel en la regiun Turitg, na datti dentant betg. Per Nico Tschanz fiss quai dentant ina purschida che blers beneventassan.
RTR actualitad 07:00